Beurtkrag weer later vandag ingestelFoto bloot ter illustrasie. (Argieffoto: Unsplash) Eskom het Woensdag aangekondig dat die ligte weer later vandag afgesit gaan word, nadat die kragvoorsiener opnuut opwekkingsprobleme begin ervaar het. Fase 2-beurtkrag sal Woensdag weer van 17:00 tot 22:00 geld. Eskom was genoop om opnuut beurtkrag in te stel nadat drie opwekkingseenhede onklaar geraak het. Beurtkrag is die hele week tot dusver op kort kennisgewing ingestel omdat die kragnetwerk onder enorme druk is. “Vanoggend is twee opwekkingseenhede by die Hendrina-kragstasie en een by die Matimba-kragstasie uit die netwerk verwyder vir herstelwerk,” sê die kragvoorsiener. “Een opwekkingseenheid by die Arnot-kragstasie is intussen weer in diens geneem en die eenhede by die Kusile- en Tutuka-kragstasie sal na verwagting teen Woensdagmiddag weer in werking tree.” Eskom moet tans sonder 2 329 MW se opwekkingskapasiteit klaarkom weens beplande instandhouding, terwyl 15 988 MW nie beskikbaar is nie as gevolg van eenhede wat onverwags onklaar geraak het.